După un rezultate de egalitate scor la Munchen, scor 2-2, ”galacticii” au reușit încă o ”remontada” de poveste. Conduși cu 1-0 pe Santiago Bernabeu, ibericii au revenit în final și s-au impus cu 2-1.
Returul dintre Real Madrid și Bayern Munchen din semifinalele Champions League a oferit dramatism la cote maxime. Iar fanii din tribunele de pe Santiago Bernabeu și-au găsit un nou idol. Este vorba de atacantul Joselu.
După o primă repriză pe care spaniolii au controlat-o, dar în care s-au lovit de zidul numit Manuel Neuer, nemții au dat lovitura prin canadianul Alphonso Davies (68) și se credea că providențialul ”noroc” al Realului s-a terminat.
Madrilenii s-au aruncat către poarta nemților, dar veteranul Neuer a avut intervenții fabuloase și a menținut avantajul bavarezilor. În minutul 81, magicianul Carlo Ancelotti a mai inventat o mutare ce s-a dovedit câștigătoare.
L-a scos din teren pe Fede Valverde și l-a aruncat în luptă pe hulitul Joselu. Șapte minute mai târziu jucătorul de 34 de ani a atacat poarta ca un veritabil atacant la șutul lui Vinicius și a fost în locul potrivit pentru a profita de o gafă neașteptată din partea lui Neuer.
Împinși de la spate de fanii înnebuniți de pe Santiago Bernabeu, madrilenii s-au aruncat în atac și în minutul 90+1 au dat lovitura. Antonio Rudiger a centrat din stânga și același Joselu, rămas singur pe 6 metri, a împins mingea în poartă. Golul a fost validat după câteva minute bune în care s-a analizat o posibilă poziție de ofsaid a atacantului lui Real.
În vara trecută, președintele Florentino Perez făcea una dintre cele mai surprinzătoare mutări pe piața transferurilor aducându-l pe Joselu sub formă de împrumut pentru 5.000.000 de euro de la Espanyol Barcelona.
Veteranul din lotul lui Carlo Ancelotti a fost unul dintre cei mai huliți jucători din acest sezon, în ciuda rezultatelor bune reușite de Real Madrid. Fanii l-au acuzat tot timpul de faptul că ratează foarte mult din poziții extrem de clare.
Doar că Joselu și-a luat revanșa cu vârf și îndesat în returul cu Bayern. Golurile sale i-au adus Realului o nouă finală de Champions League și au băgat în conturile clubului 15.500.000 de euro, de trei ori mai mult decât s-a cheltuit pentru aducerea sa.
Însă pentru Joselu este o mare mândrie că a putut să-și ajute formația pe care o simpatizează dintotdeauna. De altfel, presa spaniolă a remarcat faptul că în urmă cu 2 ani atacantul mergea la Paris ca suporter al Realului la finala Champions League cu Liverpool, iar acum își duce echipa în ultimul act de pe Wembley.